แห่ร้องรัฐซับน้ำตา1.6พันราย
ผู้ประกอบการทั้งสยามสแควร์ เซ็นเตอร์วัน และประตูน้ำ ตบเท้าไปศูนย์ราชการ-ศูนย์หนังสือจุฬาฯ ขอความช่วยเหลือด่วน
23 พ.ค. 2553

ผู้ประกอบการทั้งสยามสแควร์ เซ็นเตอร์วัน และประตูน้ำ ตบเท้าไปศูนย์ราชการ-ศูนย์หนังสือจุฬาฯ ขอความช่วยเหลือด่วน
ผู้ประกอบการในย่านธุรกิจทั้งสยามสแควร์ ราชประสงค์ ประตูน้ำ และอนุสาวรีย์ชัยสมรภูมิ ที่ได้รับความเสียหายจากเหตุการณ์สลายการชุมนุมและเผาทำลายทรัพย์สิน ทยอยเดินทางยื่นขอความช่วยเหลือจากภาครัฐรวม 2 วัน สูงถึง 1,619 ราย คิดเป็นความเสียหายเกือบ 1,000 ล้านบาท
ผู้ลงทะเบียนที่กรมทหารราบที่ 11 รักษาพระองค์เฉพาะวันที่ 22 พ.ค. 319 ราย ที่ศูนย์ราชการกรุงเทพมหานครแห่งใหม่ ถนนแจ้งวัฒนะ เมื่อวันที่ 22 พ.ค. 1,000 รายที่อาคารศูนย์หนังสือจุฬาฯ 2 วัน รวม 300 ราย ล่าสุดในวันที่ 23 พ.ค. รัฐบาลจะเปิดให้ลงทะเบียนเพิ่มที่สำนักงานเขต 7 แห่ง
นายจตุรงค์ ปัญญาดิลก ปลัดสำนักนายกรัฐมนตรี เปิดเผยว่า การดำเนินงานของศูนย์ฟื้นฟูและช่วยเหลือผู้ประกอบการที่ได้รับผลกระทบจากเหตุการณ์ความไม่สงบ เพื่อรับทราบปัญหาและรวบรวมจำนวนผู้เดือดร้อน รวมถึงตัวเลขความเสียหาย เบื้องต้นคาดว่าจะมีการเสนอของบกลางจากรัฐบาล 
ด้านนายอรรถวิชช์ สุวรรณภักดี รองโฆษกพรรคประชาธิปัตย์ กล่าวว่า จะเปิดให้มีการลงทะเบียนที่สำนักงานเขต 7 เขต ได้แก่ ราชเทวี ปทุมวัน บางรัก คลองเตย ดินแดง วัฒนา สาทร ตั้งแต่วันที่ 24-31 พ.ค. ขอให้แจ้งรายละเอียดบัญชีเงินกู้จากธนาคาร 
ไม่ว่าจะเป็นบัญชีที่เป็นสินเชื่อทางธุรกิจ และสินเชื่อส่วนตัว อาทิ ผ่อนบ้าน ผ่อนรถ ให้ระบุในแบบฟอร์มของศูนย์ฟื้นฟูฯ ได้จัดให้ เพราะจะนำมาเป็นข้อมูลของรัฐในการบรรเทาความเสียหายได้ตรง 
น.ส.สัมฤทธิ์ เคนสุวรรณ เคยเปิดร้านขายรองเท้า Lady 2000 ในห้างเซ็นเตอร์วัน กล่าวด้วยเสียงที่สั่นเครือถึงผลกระทบที่เกิดจากเหตุเผาห้างเซ็นเตอร์วันเมื่อคืนวันที่ 19 พ.ค.ว่า เหมือนฟ้าผ่าตอนนี้ชีวิตไม่เหลืออะไรแล้ว ทุกอย่างอยู่ใน|สภาพติดลบ ไม่ใช่แค่ศูนย์แต่ยังมีหนี้สินที่เกิดจากการสั่งซื้อสินค้าไว้อีก 5.8 หมื่นบาท 
อีกทั้งก่อนถูกไฟไหม้มีสต๊อกรองเท้าในร้านอยู่กว่า 1,300 คู่ เป็นเงินไม่น้อยกว่า 2.5 แสนบาท เมื่อรวมกับทรัพย์สินอื่นและของตกแต่งร้านคาดว่าความเสียหายที่เกิดขึ้นน่าจะไม่น้อยกว่า 3.5 แสนบาท 
นายสัมฤทธิ์ กล่าวว่า สิ่งที่ต้องการได้รับความช่วยเหลือจากรัฐบาล คือให้รัฐบาลช่วยเจรจากับบริษัท ทิพยประกันภัย ที่ทำประกันอัคคีภัยเอาไว้ปฏิเสธที่จะจ่ายเงินชดเชย เนื่องจากบริษัทได้อ้างคำพูดของรัฐบาลที่ประกาศว่าผู้ชุมนุมเป็นผู้ก่อการร้ายและจลาจล 
นายชุตินธร ศักดิ์พลาดิศัย ผู้จัดการฝ่ายขายของบริษัท โฟร์.พี.โคลทติ้ง ซึ่งเป็นตัวแทนจำหน่ายเสื้อผ้าเด็กในห้างสรรพสินค้าชื่อดังหลายแห่งยอมรับว่า กิจการบริษัทได้รับผลกระทบมากเพราะมีร้านในห้างเซนของเซ็นทรัลเวิลด์ ที่นำสินค้าไปฝากขาย ถูกเผาทำให้สินค้าในสต๊อกกว่า 9 แสนบาท และของตกแต่งร้านทั้งหมดเสียหาย 100% 
นอกจากนี้ ยังมีเคาน์เตอร์ที่ขายสินค้าของบริษัทในห้างอิเซตันอีก 4 จุด ในสยามพารากอนอีก 5 จุด ก็ถูกปิดกิจการ รวมทั้งที่เซ็นทรัลสาขาชิดลมยอดขายก็ตกไปกว่า 70-80% รวมแล้วผลกระทบที่เกิดจากยอดขายลดลงต่อเดือนน่าจะไม่น้อยกว่า 3 ล้านบาท ซึ่งยังไม่นับรวมค่าจ่ายเงินเดือนของพนักงานขายซึ่งทางบริษัทยังจ่ายเต็มเดือน และคาดว่าจะต้องมีการจ่ายค่าคอมมิชชันให้พนักงานอีก 50% ที่เคยได้รับตามปกติอีก 
สำหรับสิ่งที่ต้องการให้รัฐบาลช่วยคือ เงินชดเชยกรณีร้านที่ถูกไฟไหม้ และสภาพคล่องคือเงินกู้ดอกเบี้ยต่ำเพื่อเป็นทุนหมุนเวียน รวมทั้งต้องการให้รัฐผ่อนผันเรื่องการชำระภาษีให้ด้วย
ก่อนหน้านี้ นายอภิรักษ์ โกษะโยธิน ที่ปรึกษานายกรัฐมนตรี กล่าวว่า เบื้องต้นคาดว่า กทม.จะช่วยเหลือในเงินทุนเพื่อประกอบอาชีพ 5,000-10,000 บาท รวมถึงค่าปลอบขวัญเป็นจำนวนเงิน 2,000 บาท และในอนาคตอาจช่วยเหลือทางด้านภาษีแก่ผู้ประกอบการต่อไป